- ቆሮንቶሴ ዓሶም 2
- <
- 6
- >

6
1 ፆኦሲና ዎላ'' ኑኡኒ ማዻያ ማዔያታሢሮ፦ «ዒንሢ ፆኦሲዳፓ ዔኬ፥ ዒ ፔ ኮሹሞና ዒንጌ ዒንጊፆ ጉሪ ማሂፖቴ» ጌይ ኑ ዒንሢ ሺኢቃኔ። 2 ፆኦሲ ኬኤዛዖ፦
«ታ ኔኤም ኮሺ ባኣዚ'' ማዻንዳኔ ጌዔ ኬላ''
ሄሌ'' ዎዶ''ማና ታ ኔኤም ዋይዜኔ፤
ታ ኔና ዻቂሻንዳኔ ጌዔ ኬላ''
ሄሌ'' ዎዶ''ማና ታ ኔና ማኣዴ''ኔ» ጋዓሢሮ
«ሓይሾ ዓካሪ ጌይንቴ ዎዳ'' ሃያኬ፤
ዻቂንቶ ኬላ''ኣ ሃኖ''ኬ።» ዒሲ. 49፥8።
3 ኑ ማዻ ማዻ'' ቦሂንቱዋጉዲ ዓይጎ ባኣዚ''ና ማዔቴያ ዖኦማኣ ዹቆ ኑ ማዓዓኬ። 4 ጋዓንቴ ኑና ሄላ'' ሜቶና ሄላ'' ባኮ ቢያ፤ ሃሣ ዋኣዪሳ ሜቶ ቢያ ጊቢ'' ዳንዳዒሢና ፆኦሲም ማዻ ዓሲ ማዒፆ ቢያ ዛሎ''ና ኑ ፔጋሲ ዔርዛኔ። 5 ፆኦሲም ማዻ ዓሲ ማዒፆ ኑ ዔርዜሢ፦ ዢራፓና ጳዺንቲ፥ ቱኡቲ፥ ዓሲና ዣሊ፥ ሚርጌ ማዺ ላቢ''ንቲ፥ ጊንዖ ዓቲሢና ናይዺንቲሢናኬ። ዳኪ. ማዾ'' 16፥23። 6 ዬያጉዲ ሃሣ ጌኤሹሞና፥ ዔራቶና፥ ጊቢ'' ዳንዳዒሢና፥ ኮሹሞና፥ ዓያና ጌኤሺ ዻዋ ጎይፆ ሃንቲሢና፥ ጎኔ ናሹሞና፥ 7 ጎኔ ባኮ ኬኤዚሢና ፆኦሲ ዎልቄና ማዺፆናኬ፤ ዔኤቢ ባሻኒ ማዔቴያ ኑ ጊዳ'' ሙካ ባኮ ላኣጋኒ ዳንዳዒሳ ዓንጋሞ ኑኡኮ ማዓሢ ፂሉ''ሞኬ። 8 ቦንቺንቲሢና ዻውሲንቲሢና ጋላቲንቲሢና ጫሽኪንቲሢና ኑ ናንጌኔ፤ ሃሣ ኑ ጎኔ ኬኤዛ ዓሲታዖ ሉኡዚ ዓሲ ጌይንቴኔ፤ 9 ኑ ዔርቴ ዓሲታዖ ዔርቲባኣ ዓሲ ማዔኔ፤ ሃይቄኔ ኑ ጌይንቴያታዖ ሃሢ ሼምፔና ኑ ዓኣኔ፤ ኑኡኒ ጳርቂንቴቴያ ኑና ዎዺቦኦሴ፤ 10 ኑና ዖዪሶናያ ማዔቴያ ቢያ ዎዴ ኑ ዎዎዛዻያኬ፤ ኑ ማንቆ ዓሲታዖ ሚርጌሢ ኑ ዖርጎቻኔ፤ ዓይጎ ባኣዚ''ያ ባኣ ዓሲታዖ ቢያ ባካ ኑኡሮ ማዔያኬ።
11 ዒንሢ ቆሮንቶሴይዳ ናንጋ ዓሳ! ታ ዒንሢም ፔጌና ኬኤዜኔ፤ ዒኖ'' ኑኡኮ ኑ ዒንሢም ዻዊ ሃሼ''ኔ። 12 ዒንሢ ዒንሢኮ ዒኖ'' ኑም ዻዊ ሃሺ''ባኣፓዓቴም ኑ ዒኖ'' ዒንሢም ዻዊ ኑ ሃሼ''ኔ። 13 ታኣኮ ዒንሢ ናኣቶ'' ማዔሢሮ ታ ዒንሢም ኬኤዛሢ፦ «ዒንሢያ ዒማይዲ፥ ሚርጌና ዒኖ'' ዒንሢኮ ኑም ዻዊ ሃሻ''ንዳጉዲ» ጌይኬ።
ኪሪስቶሴ ጉሙርቁዋ ዓሶና ዎላ'' ፔቱሞ ላኣጊንቲፆ
14 ኪሪስቶሴ ጉሙርቁዋ ዓሶና ዎላ'' ኮይሱዋ ጎይሢና ፔቴ'' ማዒፖቴ፤ ፂሉ''ሞና ጎሜና ፔቴ'' ማዓኒ ዳንዳዓ? ፖዒና ዹሚና ዎላ'' ዎዲ'' ናንጋኒ ዳንዳዓይ? 15 ኪሪስቶሴና ዲያብሎሴና ዎይቲ ዎላ'' ጊኢጋኒ ዳንዳዓይ? ኪሪስቶሴ ጉሙርቃ ዓሲና ጉሙርቁዋ ዓሲና ዎይቲ ፔቴ'' ማዓኒ ዳንዳዓይ? 16 ፆኦሲኮ ጌኤዦ ማኣሮና ሜሌ'' ፆኦዞናኮ ዓይጎ ፔቱሞ ዓኣይ? ፆኦሲ፦
«ታ ናንጋ ማኣሮ፥ ታ ዴሮ'' ባኣካ'' ታ ማሃንዳኔ፤
ዔያቶና ዎላ'' ታ ናንጋንዳኔ፤
ታ ዔያቶኮ ፆኦዛሢ ማዓንዳኔ፤
ዔያታኣ ታ ዴሬ ማዓንዳኔ» ሌዊ. ዓኬ 26፥12፤ ሂዚ. 37፥27፤ 1ቆሮ. 3፥16፤ 6፥19።
ጌዔሢጉዲ ኑኡኒ ባይቁዋ ፆኦዛሢም ዱማዼ ማኣሪኬ። 17 ሓሣ ፆኦሲ ኬኤዛዖ፦
«ዔያቶ ባኣካ''ፓ ዱማዺ ኬስኩዋቴ፥
ዒኢቴ ባኮ ካኣሚፖቴ፤
ታኣኒያ ዒንሢ ታ ዓሲ ማሃንዳኔ፤ ዒሲ. 52፥11።
18 ታ ዒንሢኮ ዓዶ ማዓንዳኔ፤
ዒንሢ ታኣኮ ዓቲንቆና ዉዱሮ ናኣቶ''ና ማዓንዳኔ፤
ጋዓኔ፤ ቢያ ባኣዚ'' ዳንዳዓ ጎዳሢ።» 2ሳሙ. 7፥14፤ 1ፆኦሲ. ዓሃኬ 17፥13፤ ዒሲ. 43፥6፤ ዔር. 31፥9።

- ቆሮንቶሴ ዓሶም 2
- <
- 6
- >

6:2 ዒሲ. 49፥8።

6:5 ዳኪ. ማዾ'' 16፥23።

6:16 ሌዊ. ዓኬ 26፥12፤ ሂዚ. 37፥27፤ 1ቆሮ. 3፥16፤ 6፥19።

6:17 ዒሲ. 52፥11።

6:18 2ሳሙ. 7፥14፤ 1ፆኦሲ. ዓሃኬ 17፥13፤ ዒሲ. 43፥6፤ ዔር. 31፥9።

© 2007 BSE